Diari Oficial de la Generalitat Valenciana


Sumari del DOGV 8859, del 17-07-2020 (2020/5273)

RESOLUCIÓ de 2 de juliol de 2020, de la Conselleria de Sanitat Universal i Salut Pública, per la qual es convoquen tres beques per a la realització de pràctiques professionals en activitats relacionades amb l'exercici de la salut pública en la Direcció General de Salut Pública i Addiccions i centres dependents d'aquesta.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8859

Data del DOGV
:   17-07-2020

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2020/5273


Data del document
:   02-07-2020

Organisme emissor
:   Conselleria de Sanitat Universal i Salut Pública

Tipus de document
:   Resolució

Anàlisi jurídica

 Descriptors 

:   * Conselleria de Sanitat Universal i Salut Pública
    * ajuda pública

RESOLUCIÓ de 2 de juliol de 2020, de la Conselleria de Sanitat Universal i Salut Pública, per la qual es convoquen tres beques per a la realització de pràctiques professionals en activitats relacionades amb l'exercici de la salut pública en la Direcció General de Salut Pública i Addiccions i centres dependents d'aquesta.  
 [2020/5273]  
Per mitjà de l'Ordre 4/2016, de 25 de juliol, de la Conselleria de Sanitat Universal i Salut Pública, s'estableixen les bases reguladores de concessió de beques per a la realització de pràctiques professionals en activitats relacionades amb l'exercici de la salut pública en la Direcció General de Salut Pública i centres dependents d'aquesta, publicades en el Diari Oficial de la Generalitat Valenciana núm. 7841 d'1 d'agost de 2016.  
L'article 2 de l'esmentada ordre estableix que la convocatòria de les subvencions es realitzarà mitjançant una resolució de la persona titular de la Conselleria de Sanitat Universal i Salut Pública.  
En virtut del que exposa, i de conformitat amb el que estableixen els articles 160.4.b i 166 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
Primer. Objecte  
1. Convocar la concessió de tres beques per a la realització de pràctiques professionals en activitats relacionades amb l'exercici de la salut pública per als exercicis 2020 i 2021, destinades a recolzar la formació complementària, millora i especialització professional de les persones amb la titulació universitària oficial de Nutrició i Dietètica amb la distribució següent: una beca en el Centre de Salut Pública d'Alacant, una beca en el Centre de Salut Pública de Castelló i una beca en el Centre de Salut Pública de València.  
2. La convocatòria s'ajustarà a les bases reguladores aprovades en l'Ordre 4/2016, de 25 de juliol, de la Conselleria de Sanitat Universal i Salut Pública, per la qual s'aproven les bases reguladores de concessió de beques per a la realització de pràctiques professionals en activitats relacionades amb l'exercici de la salut pública en la direcció general amb competències en matèria de salut pública i centres dependents d'aquesta, publicada en el Diari Oficial de la Generalitat Valenciana núm. 7841, d'1 d'agost de 2016.  
  
Segon. Condicions de la concessió de la subvenció  
1. El procediment de concessió d'aquestes beques es tramitarà en règim de concurrència competitiva.  
2. Per a obtindre la condició de persona beneficiària de la beca, hauran de reunir-se els requisits al terme de presentació de les sol·licituds de la present convocatòria, que determina la base segona de l'annex I de l'Ordre 4/2016, de 25 de juliol, de la Conselleria de Sanitat Universal i Salut Pública.  
3. Les persones beneficiàries de les beques s'assignaran als centres de salut pública d'Alacant, Castelló i València. No obstant això, les pràctiques podran realitzar-se en els distints centres de salut pública existents en les províncies d'Alacant, Castelló i València.  
4. L'activitat que cal realitzar consistirà en l'adquisició d'habilitats per a realitzar els procediments que sustenten les accions de salut pública, en concret relacionades amb la nutrició comunitària, en els departaments de salut de la Comunitat Valenciana i tindre una actitud proactiva per a la implementació de programes de nutrició comunitària amb una perspectiva coherent amb un nou model de salut pública: equitat, universalitat, participació comunitària i treball amb població vulnerable en temes de salut.  
  
Tercer. Finançament  
Les beques previstes en la present convocatòria es finançaran amb càrrec al programa pressupostari de la Conselleria de Sanitat Universal i Salut Pública 20.16.92.4967.473.16, del capítol IV, codi línia comptable S7492000, dels pressupostos de la Generalitat per a l'any 2020 i el seu equivalent en el pressupost de la Generalitat de 2021, segons el següent desglossament inicial:  
Import any 2020 Import any 2021 Import total màxim  
12.805,08 - 25.610,16 - 38.415,24 -  
  
  
De conformitat amb l'article 17.1 i la disposició final segona del Decret 132/2009, de 4 de setembre, del Consell, pel qual es regula la concessió de beques i basant-se en l'Acord de 8 de novembre de 2019, del Consell  d'aprovació d'un increment salarial addicional en les retribucions del personal al servei del sector públic de la Generalitat, en aplicació del Decret llei 1/2019 DOGV núm. 8676 de 13.11.2019, d'aplicació a les beques regulades pel Decret 132/2009, s'estableix una quantitat inicial de percepció per a cada una de les beques que es concedisquen en el marc d'aquesta convocatòria que estarà fixada en mil seixanta-set i nou cèntims (1.067,09 ?) mensuals.  
  
Sobre el dit import haurà de practicar-se la retenció corresponent, a compte de l'Impost sobre la Renda de les Persones Físiques, així com la corresponent cotització a la Seguretat Social en els termes establits en el Reial decret 1493/2011, de 24 d'octubre, i les altres que, si és el cas, pogueren correspondre.  
Així mateix, de conformitat amb el Reial decret 1493/2011, de 24 d'octubre, pel qual es regulen els termes i les condicions d'inclusió en el Règim General de la Seguretat Social de les persones que participen en programes de formació, en desplegament del que preveu la disposició addicional tercera de la Llei 27/2011, d'1 d'agost, sobre actualització, adequació i modernització del sistema de Seguretat Social, es procedirà al finançament de la quota empresa de la Seguretat Social de les persones adjudicatàries de la present ordre amb càrrec a l'aplicació pressupostària corresponent que s'establisca en la corresponent convocatòria, pels imports que s'establisquen en la normativa vigent en la matèria.  
  
  
Quart. Termini de la sol·licitud, forma de presentació i documentació que ha d'acompanyar-se a la sol·licitud  
1. El termini per a la presentació de les sol·licituds serà de 15 dies naturals a comptar de l'endemà de la publicació de la present resolució de convocatòria en el Diari Oficial de la Generalitat Valenciana.  
  
2. La forma de presentació de les sol·licituds i documentació que ha d'acompanyar-se, es realitzarà i ajustarà a allò que s'ha determinat en la base cinquena de l'annex I de l'Ordre 4/2016, de 25 de juliol, de la Conselleria de Sanitat Universal i Salut Pública.  
  
Cinqué. Criteris de valoració de les sol·licituds  
Les sol·licituds presentades es valoraran d'acord amb els criteris establits en la base tercera, «Barem per a la valoració dels mèrits personals», de l'annex I de l'Ordre 4/2016, de 25 de juliol, de la Conselleria de Sanitat Universal i Salut Pública.  
  
Sisé. Comissió avaluadora  
1. De conformitat amb la base huitena de l'annex I de l'Ordre 4/2016, de 25 de juliol, de la Conselleria de Sanitat Universal i Salut Pública, les persones que componen la comissió avaluadora per a la present convocatòria i d'acord amb la seua composició, són:  
- Presidenta: Inmaculada Clemente Paulino, subdirectora general de Promoció de la Salut i Prevenció de la Direcció General de Salut Pública i Addiccions de la Conselleria de Sanitat Universal i Salut Pública.  
  
- Vocals:  
- Eduardo Gómez Carazo, subdirector general de Seguretat Alimentària i Laboratoris de Salut Pública de la Direcció General de Salut Pública i Addiccions de la Conselleria de Sanitat Universal i Salut Pública.  
- Hermelinda Vanaclocha Luna, subdirectora general d'Epidemiologia, Vigilància de la Salut i Sanitat Ambiental de la Direcció General de Salut Pública i Addiccions de la Conselleria de Sanitat Universal i Salut Pública.  
- Elena Pérez Sanz, Coordinadora d'Acció Comunitària en Salut de la Direcció General de Salut Pública i Addiccions de la Conselleria de Sanitat Universal i Salut Pública.  
- Joan Quiles Izquierdo, cap de la Secció de Salut Perinatal de la Direcció General de Salut Pública i Addiccions, que, al seu torn, assumirà la secretaria de la comissió.  
2. La suplència dels càrrecs per a la presidència i secretaria, així com per a les vocalies, correspondrà a personal funcionari del subgrup A1 o A2 competent per raó de la matèria i destinació de la beca, amb designació igualment per la personal titular de la direcció general amb competències en matèria de salut pública.  
  
Seté. Mitjans de publicació dels distints tràmits  
Les publicacions de relacions i llistats que determina el procés de selecció s'efectuaran en la seu electrònica o portal institucional de la Generalitat en internet, https://sede.gva.es com en la pàgina web de la conselleria amb competències en matèria de sanitat i salut www.san.gva.es.  
  
Huité. Termini de resolució i notificació  
1. El termini màxim per a dictar i publicar les resolucions serà de tres mesos, a comptar de la data de publicació de la convocatòria, sense perjuí que puga ampliar-se en els termes previstos la vigent legislació de procediment administratiu comú.  
Conclòs aquest termini sense que s'haja dictat i publicat la resolució expressa, les persones interessades podran entendre desestimades les seues sol·licituds per silenci administratiu.  
2. La resolució de concessió es publicarà en el Diari Oficial de la Generalitat Valenciana, amb expressió de les bases, convocatòria, programa i crèdit pressupostari a què s'imputen les beques atorgades, relació de les persones beneficiàries, quantitats concedides i la finalitat d'aquestes.  
La publicació de l'esmentada resolució produirà els efectes de notificació a les persones interessades, d'acord amb el que disposa la vigent normativa de procediment administratiu comú, i s'inserirà la informació corresponent en la seu electrònica o portal institucional de la Generalitat en internet, https://sede.gva.es, així com en la pàgina web de la conselleria amb competències en matèria de sanitat i salut www.san.gva.es.  
  
3. El període de duració de la beca començarà el dia que s'indique en la resolució de la present convocatòria, que en cap cas podrà ser anterior a l'1 de setembre de 2020 tindrà una duració de fins a 12 mesos, a comptar del dia que s'hi indica.  
4. La duració de la beca podrà prorrogar-se, mitjançant una resolució expressa, fins a un període màxim de 12 mesos addicionals, sempre que existisca crèdit adequat i suficient en els pressupostos de la Generalitat per als exercicis a què afecte la pròrroga i que l'exercici de l'activitat que s'estiga efectuant així ho requerisca o aconselle.  
  
Nové. Recursos  
La resolució de concessió de la beca que es dicte d'acord amb aquesta convocatòria, posarà fi a la via administrativa, i contra aquesta es podrà interposar un recurs potestatiu de reposició davant de l'òrgan que la va dictar en el termini d'un mes a comptar de l'endemà de la publicació, o bé, directament, un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar de l'endemà de la publicació de la resolució, de conformitat amb allò que disposa l'article 46 de la Llei 29/1998, de 13 de juliol, reguladora de la jurisdicció contenciosa administrativa.  
  
Desé. Quantia de les beques, règim de lliurament i justificació  
1. Als efectes de la quantia, pagament i justificació de les beques, caldrà ajustar-se al que estableixen les bases dihuitena i denovena de l'annex I de l'Ordre 4/2016, de 25 de juliol, de la Conselleria de Sanitat Universal i Salut Pública.  
2. L'import de cada beca s'abonarà a les persones beneficiàries de les mateixes per mensualitats vençudes, prèvia expedició per la persona que exercisca la tutoria i direcció tècnica, d'un certificat que acredite un nivell satisfactori de dedicació i aprofitament.  
En el cas que, concedida la beca, algun període de desenvolupament de les pràctiques no es realitze durant un mes complet i implique una meritació econòmica a favor de la persona beneficiària inferior al corresponent a un mes natural, la prestació econòmica serà proporcional al dit període. En aquests supòsits es garantirà, en tot cas, el dret de la persona interessada a l'audiència.  
  
Onzé. Pla de control  
El tipus de control a realitzar serà administratiu, basat en la documentació aportada per cada persona junt amb la seua sol·licitud i, posteriorment, com justificació de la subvenció que li haja sigut atorgada. Amb aquest fi, se supervisarà tota la documentació exigida en les bases reguladores, en la resolució de la convocatòria, i es requerirà, si és procedent, l'aportació dels documents complementaris que siguen precisos per a comprovar, verificar i aclarir els punts que així ho exigisquen. A més, si s'estima necessari, podran dur-se a terme comprovacions in situ de la realització de les activitats subvencionades, i podrà reclamar-se informació addicional que permeta contextualitzar la documentació aportada en un principi i les activitats programades en funció del seu efectiu grau d'execució.  
Les actuacions que s'efectuen en desplegament d'aquest pla de control es realitzaran a través de mitjans propis, personals i materials. En relació amb els mitjans personals, es comptarà amb personal de la Generalitat, tècnics de la matèria que es tracte, amb les suficients garanties d'imparcialitat i independència, sense perjuí del suport tècnic extern que amb aquest fi puga demanar-se.  
  
Dotzé. Efectes  
La present resolució produirà efectes l'endemà de la publicació en el Diari Oficial de la Generalitat Valenciana.  
  
Contra aquesta resolució de convocatòria, que posa fi a via administrativa, es podrà interposar un recurs contenciós administratiu, d'acord amb el que preveu l'article 46 de la Llei 29/1998, de 13 de juliol, reguladora de la jurisdicció contenciosa administrativa, dins del termini de dos mesos, a comptar de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, si bé, podrà interposar-s'hi, potestativament, un recurs de reposició davant de la consellera de Sanitat Universal i Salut Pública en el termini d'un mes, d'acord amb el que disposa la normativa vigent en matèria de procediment administratiu comú.  
  
València, 2 de juliol de 2020.- La consellera de Sanitat Universal i Salut Pública: Ana Barceló Chico.